 Na MWANGI MUIRURI WAZIRI wa Usalama wa Ndani Profesa Kithure Kindiki alisisitiza Jumapili, Juni 18, 2023 sheria kudhibiti imani za kiroho na dini lazima zizinduliwe.  Profesa Kindiki aliapa lazima sheria na kanuni hizo zitekelewe na madhehebu ya kuabudu, licha ya pingamizi kali kuibuka miongoni mwa viongozi wa kidini. Waziri huyo akiongea katika Kaunti ya Murang’a alisema kwamba serikali haitawapa sikio wanaopinga sheria hizo, kufuatia hasara ambayo taifa imeshuhudia hasa kutokana na tukio la mauaji ya halaiki Shakahola. “Wanaodai kwamba tunalenga kuwanyanyasa watukome. Hatuna mzaha kwa suala hili. Wanaotekeleza ujambazi dhidi ya waumini wanyonge kwa jina la injili kama tulivyoshuhudia na mchungaji Paul Mackenzie wa janga la Shakahola ni lazima tuwaandame,” akasema. Waziri Kindiki alisema kwamba msimamo wa serikali ni kwamba “asilimia 99 ya makanisa hapa nchini hayana shida na tunayaheshimu kama serikali”. Hata hivyo, alisema hiyo asilimia moja ambayo ina shida ni lazima ishughulikiwe kwa mujibu wa sheria. “Huko Shakahola tayari tumethibitisha kupoteza watu 336, baadhi yao wakiwa watoto wa chini ya umri wa mwezi mmoja. Mafundisho potovu ya pasta kuwashinikiza waumini wajiue kwa njaa huku yeye akinona kwa kula vinono ndiyo tunalenga kuzima,” akasema. Bw Kindiki alisema kuwa “Ni lazima kila mchungaji asajiliwe, makanisa yote yapate idhini na mafundisho yote yapigwe msasa. Kwa ujumla, ni lazima tujuane”. Bw Kindiki alisema kwamba janga la Shakahola litafichuliwa Wakenya bila kuficha lolote. “Hata idadi ifike ngapi ni lazima tuwaelezee Wakenya. Kwa sasa idadi ya wafu imefika 336 na bado kuna makaburi mengi ambayo hatujayafukua,” akasema. Alisema kwamba miili yote itatambuliwa Kisayansi na itakayopata jamii zao iachiliwe ikazikwe kwa heshima. “Hatimaye, tutaandaa ibada kubwa ya kumsihi Maulana aturehemu na atusamehe makosa ya kuwaachilia Wakenya uhaini wa kiwango hiki,” akasema. Aidha, alisema kwamba “tutajenga mnara wa ukumbusho katika shamba hilo la mauti ya Shakahola ili kutupa himizo la kuapa kutowahi kukubalia uovu wa kidini wa kiwango hicho”.   [email protected]   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  